als_Latn dik_Latn sag_Latn
Në ndeshjet me danezët, statistikat shkojnë kundër kombëtares sonë
Nga tetë ndeshje që kombëtarja e Shqipërisë ka zhvilluar me danezët, shënon vetëm një fitore, një barazim dhe gjashtë humbje.
TIRANË (AA) - Nga të gjitha përballjet me skuadrën daneze, kombëtarja jonë ka vetëm një fitore, një barazim dhe gjashtë humbje, raporton Anadolu Agency (AA).
Ndeshja e parë ndërmjet këtyre dy skuadrave shënohet më 29 qershor të vitit 1963 dhe u mbyll me rezultatin 4:0 për danezët. Në po të njëjtin vit, Shqipëria realizon edhe fitoren e saj të parë ndaj përfaqësueses së Danimarkës. Bëhet fjalë për ndeshjen e kthimit, e cila u luajt pak muaj më vonë dhe që përfundoi me rezultatin 1:0 në favor të skuadrës Kuqezi. Që nga ajo kohë, kombëtarja jonë nuk ka mundur të fitojë asnjë përballje tjetër ndaj danezëve, edhe pse, përgjatë këtyre viteve, janë zhvilluar edhe plot shtatë ndeshje të tjera.
Sonte, në orën 20:45, në “Elbasan Arena”, pritet të luhet ndeshja e radhës ndërmjet skuadrave në fjalë, që të dyja në përpjekje të marrjes së tri pikëve. Kjo do të ishte një fitore e dyfishtë për secilën prej tyre, pasi përcakton edhe kreun e grupit, që, për momentin udhëhiqet nga Shqipëria.
- Historiku i ndeshjeve -
Ndeshja e parë ndërmjet kombëtares shqiptare dhe asaj daneze është luajtur në vitin 1963, në Danimarkë dhe përfundoi me rezultatin 4:0 për danezët. Ndeshja e kthimit u zhvillua disa muaj më vonë dhe përfundoi me rezultatin 1:0, në favor të kombëtares sonë. Tridhjetë vite më vonë, më 1993-shin, dy skuadrat në fjalë do të ishin sërish pjesë të së njëjtit grup eliminator për kualifikueset e Botërorit “ShBA 1994”. Humbja ishte sërish për skuadrën tonë dhe rezultati i njëjtë me tridhjetë vjet me parë, pra, 4:0. Edhe në ndeshjen e kthimit skuadra daneze arriti të fitonte ndaj Shqipërisë, tashmë me një rezultat më të ngushtë, 1:0. Në vitin 2004, kombëtarja kuqezi përballet sërish me skuadrën në fjalë, ku danezët edhe pse jashtë fushës së tyre, arritën një fitore 2:0 ndaj kombëtares shqiptare. Ndeshja tjetër, ajo e kthimit që u luajt në Danimarkë, përfundoi sërish me fitoren e nordikëve, tashmë me një rezultat 3:1. Por, historia me përfaqësuesen daneze nuk mbaron këtu. Edhe në kualifikueset e Botërorit, që u zhvillua në Afrikën e Jugut, në vitin 2008, këto dy skuadra qëlloi të ishin sërish në të njëjtin grup eliminator. Në fushën e miqve, skuadra Kuqezi u mund me rezultatin 3:0 nga përfaqësuesja e Danimarkës, ndërsa në ndeshjen e kthimit arritëm të ruajmë barazimin 1:1, që është edhe i vetmi barazim ndërmjet këtyre dy skuadrave.
als_Latn als_Latn als_Latn als_Latn als_Latn als_Latn als_Latn